**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL PRITARIMO PASIRAŠYTI SUSITARIMĄ NR. 8 „DĖL VALSTYBINĖS ŽEMĖS NUOMOS SUTARTIES, PASIRAŠYTOS 2008 M. RUGPJŪČIO 22 D. (NOTARINIO REGISTRO NR. 9731), PAKEITIMO“**

2019 m. sausio 29 d. Nr. 34-1599

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi ir 48 straipsnio 4 dalimi, Lietuvos Respublikos žemės įstatymo 32 straipsnio 4 dalies 3 punktu, Lazdijų rajono savivaldybės administracijos ir UAB koncerno „Achemos grupė“ 2008 m. rugpjūčio 22 d. pasirašytos Valstybinės žemės nuomos sutarties 19.3 punktu bei atsižvelgdama į UAB „Mockavos terminalas“ 2018-12-21 raštą Nr. 18/12-001 „Dėl bendrovės prievolių pagal žemės nuomos sutartį vykdymo“ ir į 2019-01-21 raštą Nr. 19/01-002 „Dėl bendrovės žemės nuomos sutarties nuostatų tikslinimo“ , Lazdijų rajono savivaldybės taryba nusprendžia:

1. Pritarti, kad Lazdijų rajono savivaldybės administracijos direktorius pasirašytų Lazdijų

rajono savivaldybės administracijos ir UAB „Mockavos terminalas“ susitarimą Nr. 8 „Dėl Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), pakeitimo“. (Susitarimo Nr. 8 projektas pridedamas).

1. Nustatyti, kad šis sprendimas gali būti skundžiamas Lietuvos Respublikos administracinių

bylų teisenos įstatymo nustatyta tvarka.

Savivaldybės meras

Parengė

J. Galvanauskienė

2019-01-28

**SUSITARIMAS NR. 8**

**„DĖL VALSTYBINĖS ŽEMĖS NUOMOS SUTARTIES,**

**PASIRAŠYTOS 2008 M. RUGPJŪČIO 22 D.(NOTARINIO REGISTRO NR. 9731),**

**PAKEITIMO“**

Lazdijai, du tūkstančiai devynioliktų metų \_\_\_\_\_\_\_\_\_\_\_\_\_\_mėnesio \_\_\_\_ diena.

Mes, **Lietuvos Respublikos valstybė, atstovaujama Lazdijų rajono savivaldybės administracijos (kodas 188714992)** direktoriaus Gintauto Salatkos (asmens kodas ), gyv. Dzūkų g. 9-6, Lazdijų m. (pasas , išduotas ), veikiančio pagal Lazdijų rajono savivaldybės tarybos 2019 m. sausio ...... d. sprendimą Nr. 5TS-\_\_\_\_\_ „Dėl pritarimo pasirašyti susitarimą Nr. 8 dėl Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), pakeitimo“ (toliau – **Nuomotojas)**, ir **UAB „Mockavos terminalas“ (kodas 302081541),** buveinės adresas: Nepriklausomybės a. 2, Lazdijai, atstovaujama direktoriaus Tado Augustausko (asmens kodas ), gyvenančio Svajonių g. 36-2, Vilnius, veikiančio pagal bendrovės įstatus (toliau – **Nuomininkas)**, **susitarėme sudaryti susitarimą Nr. 8 „Dėl Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), pakeitimo (toliau – Susitarimas Nr. 8).**

**Susitarimo Nr. 8 objektas** – **Lazdijų rajono savivaldybės administracijos ir UAB koncerno „Achemos grupė“ Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), 11, 13, 17.2, 18.2, 18.3, 18.4 punktų pakeitimas.**

1. Šalys susitaria pakeisti Lazdijų rajono savivaldybės administracijos ir UAB koncerno

„Achemos grupė“ Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731) 11, 13, 17.2, 18.2, 18.3, 18.4 punktus ir juos išdėstyti nauja redakcija:

„11. Žemės sklypo nuomos mokesčio mokėjimo terminas – kasmet iki rugsėjo 15 d., pervedant nuomos mokestį į Lazdijų rajono savivaldybės administracijos (kodas 188714992) žemės nuomos mokesčio surenkamąją sąskaitą Nr. LT064010051001909054, esančią Luminor Bank AS.“;

„13. Sutarties įvykdymas užtikrinamas neatšaukiama banko garantija arba piniginiu užstatu, sumokamu į Nuomotojo nurodytą specialiąją banko sąskaitą (toliau garantija ir (ar) piniginis užstatas vadinami Sutarties įvykdymo užtikrinimu). Sutartis įsigalioja nuo Sutarties įvykdymo užtikrinimo pateikimo dienos. Sutarties įvykdymo užtikrinimo sąlygos:

13.1. Sutarties įvykdymo užtikrinimo suma: 57 924 Eur (penkiasdešimt septyni tūkstančiai devyni šimtai dvidešimt keturi eurai);

13.2. Sutarties įvykdymo užtikrinimo terminas: ne trumpesnis nei Sutarties galiojimo laikotarpis (Nuomininkas turi teisę pateikti banko garantiją, kurios galiojimo terminas yra vieni metai nuo Sutarties įsiteisėjimo, ir kasmet atnaujinti ją su sąlyga, kad visą Sutarties galiojimo laikotarpį Sutarties įvykdymas būtų užtikrintas galiojančia neatšaukiama banko garantija; jei Sutartis užtikrinama sumokant piniginį užstatą, Nuomininkas neturi teisės reikalauti šį užstatą grąžinti nepasibaigus Sutarčiai);

13.3. Sutarties įvykdymo užtikrinimo dalykas: bet koks Nuomininko prievolių pagal Sutartį ir jos priedus pažeidimas, dalinis ar visiškas jų nevykdymas ar netinkamas jų vykdymas;

13.4. Sutarties įvykdymo užtikrinimo pateikimas: garantijos atveju – deramai įforminta, atitinkanti Lietuvos Respublikos teisės aktų reikalavimus, neatšaukiama banko garantija bei visi ją lydintys dokumentai (originalai), perduodami Nuomotojui ne vėliau kaip per 5 dienas po to, kai šalys (šalių atstovai) pasirašo Sutartį. Piniginio užstato atveju – piniginis užstatas privalo būti sumokėtas ir visi jį lydintys dokumentai (patvirtinta pavedimo kopija) perduodami Nuomotojui ne vėliau kaip per 5 dienas po to, kai šalys (šalių atstovai) pasirašo Sutartį. Nuomininkui nustatytu laiku nepateikus neatšaukiamos banko garantijos arba nesumokėjus piniginio užstato bei nepateikus tai patvirtinančių dokumentų, laikoma, kad Nuomininkas atsisakė sudaryti Sutartį;

13.5. jei Nuomotojas pasinaudoja Sutarties įvykdymo užtikrinimu (visa garantijos suma arba visu piniginiu užstatu ar jų dalimi), Nuomininkas, siekdamas toliau vykdyti Sutarties įsipareigojimus, privalo per 5 dienas pateikti Nuomotojui naują banko garantiją arba iš naujo sumokėti piniginį užstatą, kad vėl būtų pasiekta Sutarties įvykdymo užtikrinimo suma, nurodyta Sutarties 13.1 punkte.

13.6. Pasibaigus Sutarčiai, pasibaigia ir Nuomininko pateiktas Sutarties įvykdymo užtikrinimas. Banko garantijos atveju laikoma, kad banko garantija pasibaigė tuo pačiu momentu, kai pasibaigė Sutartis, nepriklausomai nuo to, koks banko garantijos galiojimo terminas nurodytas banko garantijoje. Piniginio užstato atveju, piniginis užstatas privalo būti grąžintas Nuomininkui per 5 dienas nuo Sutarties pasibaigimo momento.“;

„17.2. Nuomotojas turi teisę šią Sutartį vienašališkai nutraukti prieš terminą 17.1 punkte nurodytais pagrindais tik tokiu atveju, jei per Nuomotojo rašytiniame, per notarą siunčiamame įspėjime nustatytą terminą, kuris negali būti trumpesnis nei 3 (trys) mėnesiai, Nuomininkas nepašalina Sutarties pažeidimo. Sutartis laikoma nutraukta nuo Nuomotojo rašytiniame įspėjime nurodytos datos. Nuomotojas įgyja teisę vienasmeniškai Sutartį išregistruoti iš Nekilnojamojo turto registro.“;

„18.2. Nuomininkas, pažeidęs Sutartį (neįvykdęs ar netinkamai įvykdęs bet kurią iš Sutartimi nustatytų prievolių), Nuomotojo rašytiniu reikalavimu privalo per Nuomotojo nustatytą terminą pašalinti pažeidimą ir padidinti Sutarties 13.1 punkte nurodytą garantijos sumą iki 289 620,00 Eur (dviejų šimtų aštuoniasdešimt devynių tūkstančių šešių šimtų dvidešimt eurų).“;

„18.3. Jeigu Nuomininkas nepagrįstai (be Nuomotojo kaltės) nutraukia Sutartį arba Sutartis nutraukiama Nuomotojo iniciatyva, bet dėl Nuomininko kaltės, Nuomininkas privalo sumokėti Nuomotojui 144 810 Eur (vieno šimto keturiasdešimt keturių tūkstančių aštuonių šimtų dešimties eurų) dydžio netesybas.“;

„18.4. Jeigu Nuomotojas nepagrįstai (be Nuomininko kaltės) nutraukia Sutartį arba Sutartis nutraukiama Nuomininko iniciatyva, bet dėl Nuomotojo kaltės, Nuomotojas privalo sumokėti Nuomininkui 57 924,00 Eur (penkiasdešimt septynių tūkstančių devynių šimtų dvidešimt keturių eurų) dydžio netesybas. Tokiu atveju netaikomas Sutarties 12 punktas.“.

2. Šį **Susitarimą Nr. 8** įstatymų nustatyta tvarka Nuomininkas per 5 kalendorines dienas įregistruoja Nekilnojamojo turto registre.

3. Šis **Susitarimas Nr. 8** yra neatsiejama Lazdijų rajono savivaldybės administracijos ir UAB koncerno „Achemos grupė“ Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), dalis.

4. Šis **Susitarimas Nr. 8** įsigalioja nuo jo pasirašymo datos ir pradeda veikti prieš trečiuosius asmenis po įregistravimo Nekilnojamojo turto registre.

5. Šio **Susitarimo Nr. 8** sudarymo išlaidas apmoka **Nuomininkas**.

6. Šis **Susitarimas Nr. 8** sudarytas 4 (keturiais) egzemplioriais, kurių vienas paliekamas Lazdijų rajono 2 notarų biure, antras – VĮ Registrų centrui, kiti išduodami šalims.

**Šalių rekvizitai:**

|  |  |
| --- | --- |
| Nuomotojas **Lazdijų rajono savivaldybės administracija** Kodas: 188714992PVM mokėtojo kodas: Registro tvarkytojas –VĮ Registrų centrasVilniaus g.1, LT-67106 Lazdijai A. s. Nr. LT594010042200010051     Luminor bank AS Lietuvos skyriustel. (8 318) 6 61 08, faksas (8 318) 5 13 51 el. paštas: info@lazdijai.lt | Nuomininkas**UAB „Mockavos terminalas“** Kodas: 302081541PVM mokėtojo kodas: LT100004566615Registro tvarkytojas – VĮ Registrų centrasNepriklausomybės a. 2, LT-67107LazdijaiA. s. Nr. LT10 2140 0300 0391 6812Luminor bank AS Lietuvos skyriustel. +37061036666el. paštas: info@mockava.com |
| Direktorius Gintautas Salatka\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas)A.V. | **Direktorius Tadas Augustauskas**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas)A.V. |

**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

 „**DĖL PRITARIMO PASIRAŠYTI SUSITARIMĄ NR. 8 DĖL VALSTYBINĖS ŽEMĖS NUOMOS SUTARTIES, PASIRAŠYTOS 2008 M. RUGPJŪČIO 22 D. (NOTARINIO REGISTRO NR. 9731), PAKEITIMO“**

**AIŠKINAMASIS RAŠTAS**

2019-01-28

Lazdijų rajono savivaldybės tarybos sprendimo projektas „Dėl pritarimo pasirašyti susitarimą Nr. 8 dėl Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), pakeitimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi ir 48 straipsnio 4 dalimi, Lietuvos Respublikos žemės įstatymo 32 straipsnio 4 dalies 3 punktu, Lazdijų rajono savivaldybės administracijos ir UAB koncerno „Achemos grupė“ 2008 m. rugpjūčio 22 d. pasirašytos Valstybinės žemės nuomos sutarties 19.3 punktu bei atsižvelgiant į UAB „Mockavos terminalas“ 2018-12-21 raštą Nr. 18/12-001 „Dėl bendrovės prievolių pagal žemės nuomos sutartį vykdymo“ ir į 2019-01-21 raštą Nr. 19/01-002 „Dėl bendrovės žemės nuomos sutarties nuostatų tikslinimo“.

Šio projekto tikslas – pritarti, kad Lazdijų rajono savivaldybės administracijos direktorius pasirašytų Lazdijų rajono savivaldybės administracijos ir UAB „Mockavos terminalas“ susitarimą Nr. 8 „Dėl Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), pakeitimo“. (Susitarimo Nr. 8 projektas pridedamas).

Lazdijų rajono savivaldybės tarybos pritarimas yra būtinas, kadangi Lazdijų rajono savivaldybės taryba 2008 m. gegužės 21 d. sprendimo Nr. 5TS-421 „Dėl žemės sklypo nuomos“ 2.4 punktu pritarė Valstybinės žemės nuomos sutarties projektui. Lazdijų rajono savivaldybės administracijos ir uždarosios akcinės bendrovės koncerno „Achemos grupė“ Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731) 19.3 punkte nurodyta, kad visi šios sutarties pakeitimai turi būti sudaryti raštu, tinkamai įforminti. Šio Susitarimo Nr. 8 objektas - Lazdijų rajono savivaldybės administracijos ir uždarosios akcinės bendrovės koncerno „Achemos grupė“ Valstybinės žemės nuomos sutarties, pasirašytos 2008 m. rugpjūčio 22 d. (notarinio registro Nr. 9731), 11, 13, 17.2, 18.2, 18.3, 18.4 punktų pakeitimas ir jų išdėstymas nauja redakcija. Pakeitimo esmė: keičiama banko sąskaita ir banko pavadinimas, papildoma nauja sutarties įvykdymo užtikrinimo forma – piniginiu užstatu, litai keičiami į eurus, patikslinama rašytinio pranešimo įteikimo forma bei pakeitimai, gerinantys investavimo aplinką.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

 Dėl sprendimo projekto pastabų ir pasiūlymų negauta.

 Sprendimo projektą parengė Lazdijų rajono savivaldybės administracijos Ekonomikos skyriaus vedėja Jolita Galvanauskienė.

Ekonomikos skyriaus vedėja Jolita Galvanauskienė